정조 4년
庚子十一月三十日巳時。上御誠正閣。大臣備局堂上引見入侍時。領議政金尙喆。左議政徐命善。右議政李徽之。兼禮曹判書洪樂性。戶曹判書金華鎭。吏曹判書李衍祥。兵曹判書李性源。行副司直李柱國李敬懋。吏曹參判鄭民始。行副司直金夏材蔡弘履。大司諫宋鍈。司諫沈命德。副校理趙鼎鎭。副修撰金履禧。掌令朴聖泰金光岳。持平鄭益祚。獻納安廷玹。正言洪文泳李兢淵。左承旨李亨逵。假注書趙衍德。事變假注書任長源。編修官文采五。記事官李集斗。以次進伏訖。尙喆曰。近來日氣。寒暖不調。聖體。若何。上曰。一樣矣。尙喆曰。王大妃殿氣體。若何。上曰。一樣矣。尙喆曰。惠慶宮氣候。何如。上曰。奉朝賀祥期隔日。自多哀損之節。不勝悶慮矣。尙喆曰。明日景慕宮展拜有命。動駕之際。必有勞攘之節。伏切憂慮之忱矣。上曰。日氣未甚嚴寒。不必過慮矣。上曰。見其灣尹狀報。則班禪已死。實是彼國之幸矣。尙喆曰。頃聞使臣所傳。則在彼國。果爲深慮矣。今聞其死。或緣胡運之不衰而然矣。尙喆曰。頃因儒臣箚論。各道田政之最紊不可不改量處。令道臣論理狀聞後稟處之意。覆奏分付矣。卽見洪忠監司洪秉纘狀啓。則以爲瑞山泰安兩邑。經界變遷。田政錯亂。不可不趁今改量。此外諸邑。別無大段紊亂之弊。姑待日後。隨其緩急。次次擧行事。令廟堂稟旨分付爲辭矣。改量大政。勢不可一時竝擧。隨其緩急緊歇。其將次第釐正。而瑞泰兩邑之不可一向因循。道臣狀論旣如此。使之先爲擧行。而如或奸僞莫察。虛實相蒙。民未蒙惠。實結耗縮。則此守令道臣之責也。以此申諭。期有實效之意。分付。何如。上曰。依爲之。尙喆曰。頃因儒臣箚論。各道田政之最紊不可不改量處。令道臣論理狀聞後稟處之意。覆奏分付矣。卽見江原監司金尙集狀啓。則以爲道內田政。不至紊亂。改量便否。民情擧皆不願。而其中旌善麟蹄兩邑。不得不一番釐正。不必仰煩朝家。使守臣。待春釐正。自臣營董飭。則無量田之弊。而有量田之效事。令廟堂稟旨分付矣。本道民情之不願改量。此已朝家之所量度。而道臣狀論。果如此矣。其中旌善麟蹄兩邑。自經年前水災。勢不可不一番釐正。使之依所請。從便擧行。而如或憑藉此會。終致虛實相蒙。則此守令道臣之責也。益加察飭。俾有實效之地。何如。上曰。依爲之。出擧條尙喆曰。平山發賣米。依道臣狀請。今明年限折半擧行事。覆奏許施矣。本府民人。今方呈狀於備局。而半錢半米。一時準徵云。若然則是豈朝家分半紓民力之意乎。分付道臣。折半當捧之錢。使之趁今準納。折半退限之錢。姑勿以本米竝督。待明春徵納之意。分付。何如。上曰。左右之意。何如。命善曰。累萬石還米之一時盡散。當初事儘沒料量。而到今民情之難於準納。揆以事勢。無怪其如此。折半則差退明年。使之依本價徵捧。似好矣。徽之曰。米與錢一時盡捧。揆以事勢。誠難準納。折半限明年。以錢退捧。似好矣。上曰。依爲之。出擧條尙喆曰。活人署。勢不可仍置。則趁今革其衙門。付之惠民署。誠得宜。若以存羊之義。猝不可罷。則案付巫女。竝屬地部。使之一體捧稅。該署給代。依前自均廳擧行之外。無他變通之路。何以爲之乎。敢此仰達矣。上曰。左右相之意。何如。命善曰。活人署。固是冗官。而年前旣罷歸厚署。今又罷活人署。則自古設置之諸司。次第減省。恐非重官方之義。本署旣不可罷。則巫女依前給代。以爲保存之地。似好矣。徽之曰。活人署。今爲不緊之官。而若革罷。則實非存羊之義。氣像亦似如何。依前給代。似好矣。上曰。依爲之。出擧條上曰。本來京居巫女。散居何處乎。華鎭曰。向時逐出部內時。盡爲越居江郊矣。上曰。若是居住江外。則案付巫女之稅中間漏失。似甚無義矣。華鎭曰。巫稅則以所居該邑。捧納合宜矣。尙喆曰。大政隔月。而兩銓臣。皆當初政。一心報國之道。惟在恢公去私。必當精白對揚。而爲政之要。卽擇守令也。擇守令之本。卽擇初仕也。益加申飭兩銓。惕念擧行。毋負委寄之聖意。俾責淬礪之實政。何如。上曰。依爲之。出擧條上曰。恢公去私。果是銓曹之美事。而公中有私。私中有公。亦自有輕重之別矣。兩銓官商量善議。至於通塞之際。無拘嫌避。可也。今於兩銓。予則曰。得人矣。命善曰。上敎至當。兩銓臣。似必惕念擧行矣。尙喆曰。同義禁愼爾復。年過八十。勢難上來。金吾劇任。久曠可悶。許遞。何如。上曰。依爲之。出擧條命書榻敎曰。同義禁愼爾復許遞。尙喆曰。柑製非久當設行。而弘文提學金鍾秀。屢次催促。終不上來。藝文提學洪樂命。病難行公云。似有變通之道矣。上曰。金鍾秀則使之連爲催促。而洪樂命則有難强迫矣。尙喆曰。柑製不遠。文任久曠。弘文提學金鍾秀。聞其兄襄事。期在來初。而將毋上來。連有恩敎。催促還朝之意。更加申飭。何如。上曰。依爲之。藝文提學洪樂命。實病難强云。許遞。可也。出擧條命書榻敎曰。藝文提學洪樂命許遞。命善曰。臣得見翰林疏本。蔡濟恭事。誠是駭擧。而此不過細節。臣於此重臣。有所慨然而深非者。向來臺疏。雖或有過中之言。在重臣自處之義。惟當受以爲過。以爲有改無勉之道。況前後恩諭。極其鄭重。則尤何敢一向引入。有若倖倖務勝者然乎。且誕辰長至之問安。雖休退之人。亦皆造參。以伸起居之誠。此重臣。雖曰。不欲束帶赴公。而亦旣仕進於史局。則獨不入參於候班者。抑何意也。有傷義分。亦涉慢蹇。揆以事體。已極寒心。而一遭彈章。輒懷不平。決退之意。同是公役。乃有彼進此否之習。若此不已。官師相規之義。其將廢却。且無以立紀綱而尊朝廷。不可無警飭之擧。臣謂判中樞蔡濟恭削職。宜矣。上曰。依爲之。出擧條命書榻敎曰。判中樞蔡濟恭削職。尙喆曰。史官奉命時重臣處事。果不免大段失着。而至於前後候班之不參。雖以其情勢。自爲難退之端。此與官職去就有異。左相譴責之請。實出重朝體之意矣。徽之曰。臣於閤外。與領左相。有所酬酢。而事極驚怪。左相之請罪。實爲得當矣。上曰。實錄廳。亦是公堂。則何不束帶而赴公乎。摠裁官之不爲檢飭。甚慨然矣。尙喆曰。凡諸堂郞。皆造門外。改着官服。然後以爲仕進。而濟恭之不着官服者。極甚駭擧矣。上謂集斗曰。摘奸時事實詳達。可也。集斗曰。濟恭初不出見。故屢次往復。末乃强見。而借着金帶。擧措甚怪。臣謂之以降資乎云爾。則濟恭文說彌縫。若固有例。恬不爲恥矣。上曰。下番翰林。自是古家之人。故有此處事之得當矣。予庸嘉賞焉。尙喆曰。若使新進。如是培養。則可以裨補朝廷矣。上曰。翰注之任。與他自別。而近來新進。實無可意者。卿等或有聞知者乎。命善曰。年來罕設科試。故實未有可合之人矣。徽之曰。實錄纂修之役。一日爲急。而纂修堂上金魯鎭。方帶都憲。以此撕捱。久不仕進。事甚可悶。金魯鎭。大司憲之任。今姑許遞。專意史役。何如。上曰。依爲之。出擧條命書榻敎曰。大司憲金魯鎭許遞。徽之曰。史役浩繁。告訖未易。行副司直沈念祖。吏曹參議鄭志儉。纂修堂上差下。使之分年纂修。何如。上曰。依爲之。出擧條命書榻敎曰。吏曹參議鄭志儉。行副司直沈念祖。纂修堂上差下。命書傳敎曰。政官牌招開政。華鎭曰。卽見濟州前牧使金永綬狀啓。人物渰死十三名內。十一名恤典。依定式擧行。而其中靈光私商林得壽。海南私商申哲友。旣非本州人。故不得擧行云。此亦一體題給之意。分付本道。何如。上曰。依爲之。出擧條華鎭曰。各道收租案。歲前磨勘。然後來歲經用。可以憑用分排。而或有經年磨勘之時。事甚稽緩。今年則必於歲前修啓之意。出擧條申飭。何如。上曰。依爲之。出擧條華鎭曰。闕內冬季朔奉審事。當依定式擧行。而各處修改。旣有待明春爲之之命。故敢此仰達矣。上曰。待春季朔爲之。可也。出擧條華鎭曰。明日惠慶宮進服湯劑。當以依前方煎入乎。上曰。前方中加人蔘一錢重煎入。宜矣。民始曰。黃海道所貢進上墨。雖是舊造。墨色甚劣。故還送本道。使之申飭更貢矣。上曰。落點墨。宜用玄潤之色。而近來貢墨。色甚不好。似是陳久而然矣。民始曰。果甚不好矣。上曰。實錄校正。誰能多纂乎。徽之曰。諸堂中自有敏鈍之殊。故纂修之際。不無多寡之工矣。蔡濟恭金鍾秀比諸他堂。則所纂夥然。至於趙㻐金熤。留宿董役。而大抵工役浩大。歲前似難畢成矣。上曰。若以歲前訖役。則好矣。徽之曰。前所校讎。有不可專用。故多有添刪。而工役如是遷就矣。上曰。然則其時纂修諸堂。雖被罪罰。亦將無辭矣。尙喆曰。纂修告訖後。當纂寶鑑。洗草前預爲脫藁之地。似好矣。上曰。依肅廟寶鑑例裁定。何如。尙喆曰。此則從當稟旨刪定矣。上曰。臺臣進前。大司諫宋鍈。司諫沈命德。掌令金光岳朴聖泰。持平鄭益祚。獻納安廷玹。副校理趙鼎鎭。正言洪文泳李兢淵。副修撰金履禧啓曰。請喬桐府黜置罪人鄭致達妻。快正王法。以洩神人之憤。上曰。不允。請還寢遠竄罪人韓翼謩金吾草記勿施之命。仍施遠竄之典。上曰。不允。請放歸田里罪人金相福。亟令王府拿鞫嚴問。快正王法。上曰。不允。請黑山島圍籬罪人龜柱。亟加嚴鞫。快正王法。上曰。不允。請削黜罪人洪樂純。爲先中途付處。上曰。不允。大司諫宋鍈。司諫沈命德。掌令金光岳朴聖泰。持平鄭益祚。獻納安廷玹。正言洪文泳李兢淵啓曰。請彦衡養遂獻遂。竝令王府設鞫嚴問。上曰。不允。請還寢會遂絶島定配之命。仍令王府設鞫得情。上曰。不允。請還寢李觀源定配之命。更令王府設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者。絶島散配。上曰。亟停勿煩。請洪國榮。爲先亟施遠竄之典。上曰。亟停勿煩。掌令金光岳朴聖泰。持平鄭益祚啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。上曰。不允。請大靜縣定配罪人聖中。亟令王府設鞫嚴問。期於得情。快正王法。上曰。不允。請削版罪人有臣宗甲義駿。竝令王府設鞫嚴問。依律處斷。上曰。不允。請海南縣定配罪人李潤成。更令王府設鞫得情。施以當律。上曰。亟停勿煩。請楸子島定配罪人趙嵎。亟寢酌處之命。仍令王府設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府更加嚴鞫。期於得情。上曰。不允。請定配罪人孫效忠等。仍令王府更加嚴鞫。期於得情。上曰。不允。請楸子島安置罪人李普行。亟令王府拿鞫嚴問。上曰。不允。大司諫宋鍈。司諫沈命德。獻納安廷玹。正言洪文泳李兢淵啓曰。請大靜縣爲奴罪人金壽賢。更令王府設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請南海縣定配罪人李弘濟。亟令王府設鞫嚴問。上曰。不允。請大靜縣定配罪人聖中。放逐罪人有臣宗甲義駿。竝令王府設鞫嚴問。期於得情。快正王法。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。請定配罪人具翼遠。亟寢酌處之命。仍令王府設鞫得情。快施當律。上曰。不允。請減死安置罪人大燮。亟寢酌處之命。仍令王府設鞫得情。快正王法。上曰。不允。請減死罪人弼海。亟寢酌處之命。仍令王府設鞫得情。快正王法。上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。亟停勿煩。請恒善支屬。亟命散配。日謙兄弟。竝投絶島。以嚴隄防。上曰。不允。上曰。日謙則已施竄配之命。何以爲傳啓乎。樂性曰。配所草記未下。故臺臣如是傳啓矣。上曰。卽下判付。使臺臣知之。可也。請荐棘罪人瑩中。亟令王府設鞫嚴問。快施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。請濟州牧減死定配罪人範聖。依律處斷。上曰。不允。請減死定配罪人德秀。亟令王府更加嚴鞫。快正王法。上曰。不允。請逆賊尙魯。亟施孥戮之典。上曰。不允。新啓曰。臣等有區區所懷。敢此仰達矣。至日纔過。穉陽初復。在天道爲更始之會。在人君爲茂對之機。抑陰扶陽。此其時也。顧今對時奉若之道。惟在於刑政。刑政之得宜。莫急於徵討。三司合辭之請。今幾載矣。鄭妻龜柱之窮凶極惡。而尙此假息於覆載之間。揆以國體邦憲。寧有是哉。殿下之一味靳持者。以恩掩義。猶屬歇後語也。其當斷不斷之害。輾轉滋蔓。將不知何等變怪。何樣禍機。猝然闖起於莽伏之中。思之及此。豈不心寒。其餘諸賊之名在謄傳之中者。原其罪犯。夫豈有一半分可恕之端。而相持五六年之久。終始以例批酬應之。今則所謂合啓也。便作紙上之空言。若此而尙何望懼亂賊而鎭世道乎。矧又洪國榮之事出。而世道尤無可恃。以不世之知遇。不世之隆顯。偸竊權柄。擅作威福。已是渠極惡大罪。而此猶薄物細故。其沮遏宗社大計一案。求之古今。寧復有如許亂逆乎。如彼而猶不之置辟。如此而亦不之加誅。臣等謂世道之憂。無時可弛。宗國之慮。無時可紓。伏願亟恢體天之德。特賜處分。使陽氣無閼。陰沴廓淸焉。上曰。前已悉諭矣。備堂臺臣先退。上謂領相曰。來歲則卿欲爲致仕乎。雖或請免。不必輕許矣。尙喆曰。今則年滿病甚。所願。惟在三字銜矣。上曰。古者院相。皆有賜几杖之例。予於卿。欲行舊禮矣。尙喆曰。臣何敢承當此禮乎。上曰。先朝院相。則以其年限之未滿。未有此典。而列祖院相間。多行此禮矣。且考大典。年滿七十而未得休退。則例賜几杖。卿旣經院相。且屆年限。何辭之有。命善曰。此則自有古典。領相不可牢辭矣。上曰。世道之責。領相烏可辭乎。左相所奏。實爲得當矣。命善曰。若或免副首揆之任。則國事罔涯。夕有可悶者矣。上曰。領左相交相替任。共濟國事。則豈不美哉。命善曰。臣當鞫躬盡瘁。惟力所及。則猶不敢辭。至於世道之責。有不可堪承矣。若使領相。臥閤論道。則有若虎在山之勢。可鎭世道矣。上曰。卿言。宜矣。命退。諸臣以次退出。